**Bruce Greyson** (s. 1946) on yhdysvaltalainen psykiatri ja parapsykologi Virginian yliopistolta, joka on erikoistunut kuolemanrajakokemusten tutkimukseen. Hän oli mukana perustamassa maailman ensimmäistä kuolemanrajakokemusten tutkimusjärjestöä International Association for Near-Death Studies (IANDS) ja toimi Journal of Near‑Death Studies -julkaisun päätoimittajana vuosina 1987–2008. Hän oli Ian Stevensonin perustaman kuolemanrajakokemuksiin ja jälleensyntymisväitteisiin erikoistuneen Division of Perceptual Studies -tutkimusyksikön johtaja Virginian yliopistolla vuosina 2002–2014.

Greyson tunnetaan vuonna 1983 kehittämästään kuolemanrajakokemusten arviointiin käytetystä asteikosta, joka mittaa kokemusten syvyyttä. Asteikko hyödyntää 16 kysymystä, jotka jakautuvat neljään ulottuvuuteen: kognitiiviseen, affektiiviseen, paranormaaliin ja transsendenttiin. Kysymyksiin tarjotaan ainoastaan kolmea vastausvaihtoehtoa, jotka on pisteytetty 0–2. Autenttisen kuolemanrajakokemuksen odotetaan saavan vähintään seitsemän pistettä 32:sta, keskimääräinen tulos suuresta aineistosta on 15 pistettä.

Ensimmäisen kohtaamisensa kuolemanrajakokemukseksi luokiteltavan ilmiön kanssa Greyson väittää tapahtuneen 1960-luvulla psykiatrin uransa alkuvaiheessa. Greyson väittää tajuttoman potilaan kertoneen ruumiista irtautumisen kokemuksestaan ja kuvailleen tarkasti, mitä toisessa huoneessa tapahtui. Tapahtumahetkellä kuolemanrajakokemukset eivät olleet tunnettu ilmiö, koska ne popularisoinut Raymond Moodyn teos julkaistiin vasta 1975. Greysonilla ei ollut uskonnollista kotitaustaa, mutta vuosikymmenien kuolemanrajakokemustutkimusten jälkeen hän päätyi uskomaan ruumiista irrallisen tietoisuuden mahdollisuuteen. Greyson kertoi Los Angeles Times -lehdelle 1990-luvulla mahdollisuudesta, että lääketiede voisi potentiaalisesti onnistua jäljentämään kuolemanrajakokemusten hyödyllisiä seurauksia, mikäli ilmiö opittaisiin tuntemaan paremmin.

Greyson kirjoitti vuonna 2021 teoksen *After: A Doctor Explores What Near-Death Experiences Reveal about Life and Beyond*, jossa hän käsittelee kuolemanrajakokemustutkimuksiaan. Uskonnonfilosofian dosentti Leo Näreaho on huomioinut, että Greyson ei teoksessaan käsittele kysymystä miksi vain 10–20 % lähellä kuolemaa käyneistä raportoi kuolemanrajakokemuksesta. Teos ei myöskään lähesty länsimaiden ulkopuolella asuvien kuolemanrajakokemuksia, ja Greyson pitää lähtökohtanaan käsitystä jonka mukaan tietoisuus ei synny aivoissa.

Kirjallinen tuotanto
--------------------

* Greyson, Bruce: *After: A Doctor Explores What Near-Death Experiences Reveal about Life and Beyond*. St. Martin's Publishing Group, 2021. ISBN 9781250263032.
* Bruce Greyson, Debbie James, Janice Miner Holden (toim.): *The Handbook of Near-Death Experiences: Thirty Years of Investigation*. Bloomsbury Academic, 2009. ISBN 9780313358647.

Lähteet
-------

1. 1 2  Näreaho, Leo: Kuolemanrajakokemukset: tutkijan tilinpäätös *Vartija-lehti*.  13.4.2021. Viitattu 25.8.2023.
2. ↑  Bruce Greyson's Bio *University of Virginia, School of Medicine*. Viitattu 25.8.2023. (englanniksi)
3. ↑  History *International Association for Near-Death Studies*. Viitattu 25.8.2023. (englanniksi)
4. ↑  History of DOPS *University of Virginia, School of Medicine*.  Arkistoitu 31.3.2019. Viitattu 25.8.2023. (englanniksi)
5. ↑  Paavilainen, Manu: Matkakertomuksia tyhjyyden tuolta puolen: Fenomenografinen analyysi psykedeelin aiheuttamista kognitiivista muutoksista (PDF) (sivut 22–25) *Uskontotieteen maisterintutkielma, Helsingin yliopisto*.  Marraskuu 2022. Viitattu 25.8.2023.
6. ↑  Important Research Articles: Greyson NDE Scale *International Association for Near-Death Studies*.  11.6.2022. Viitattu 25.8.2023. (englanniksi)
7. ↑  Moshakis, Alex: What do near-death experiences mean, and why do they fascinate us? *The Guardian*.  7.3.2021. Viitattu 25.8.2023. (englanniksi)
8. ↑  Reed, David: Researcher Hoping to Shed Light on Gray Area Between Heaven, Earth *Los Angeles Times*.  10.3.1996. Viitattu 25.8.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Japani
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii
* ORCID
* Scopus

 |
|  |
| Muut | 
* IdRef

 |

 |